**שורשים וכנפיים לט"ו בשבט וליום המשפחה**

**פתיח:**

**אפשרות 1** - משחק דומינו:

* כל משתתף מקבל 2 אבנים מתוך המשחק ויש קופה בצד.
* מאחורי כל אבן יש אות .
* כל משתתף בתורו צריך להניח אבן מתאימה לפי המספרים ולענות על השאלה המתאימה.

השאלות במשחק:

1. סיפור/זיכרון סביב מאכל משפחתי,
2. משמעות השם שלי,
3. זיכרון ילדות,
4. סיפור העלייה של סבא/סבתא
5. דמות משמעותית במשפחה המורחבת,
6. מנהג משפחתי סביב חג,
7. בילוי משפחתי אהוב,
8. איך ההורים שלי הכירו?
9. מה ארצה לעשות שאהיה גדול?
10. משחק אהוב במשפחה



* רגע לשיח:
  + איך הרגשתם אחרי המשחק?
  + האם למדתם משהו חשוב על ההורה? הילד?

**אפשרות 2** - משחק קלפים:

* קלפים עם תמונות שונות מהצומח וליד כל תמונה שאלה.
* לדוגמא צמרת- מה ארצה להיות עוד 20 שנה וכו...
* אפשר גם לתת לחברותאים לעצב קלפים חדשים סביב תמונות של פירות/ירקות / עצים וכו' ...

**לימוד חלק א' :**

אם היתה לכם אפשרות להיות שורשים או כנפיים מה הייתם בוחרים?

* (נותנים רק לאחד או שניים לענות על השאלה הזו)

****

**אמנון שמוש** סופר ומשורר ישראלי עונה לנו על השאלה הזו.

**היה כמובן המורה לעברית. הוא נתן לנו לכתוב חיבור "מה אני רוצה להיות שאהיה גדול". אני ישבתי וחשבתי והתעצבנתי. לא ידעתי מה לכתוב. אחר-כך כתבתי וכתבתי כאילו אחז אותי בולמוס. אני רוצה להיות גם עם שורשים, גם עם כנפיים, כתבתי. למה חייב אדם לוותר על השורשים, אם ליבו חפץ בכנפיים? (כתבתי שלושה סימני שאלה, אחר כך מחקתי שניים). השורשים מפסידים כל כך הרבה, כשהם תקועים באדמה ואינם יכולים לרחף ולראות את נופו האדיר של העץ שהם חלק ממנו ואת היער הגדול שהעץ כולו הוא חלק ממנו. והציפורים שעל העץ, שזכו ויש להן כנפיים, חסרות הן את האחיזה בקרקע. קניהן תלויים בחסדיה של רוח סערה ובחוסנו של העץ, שבסתר ענפיו הן חוסות. על כן, סיימתי, כשאהיה גדול אני רוצה להיות אדם עם שורשים וכנפיים.**(אמנון שמוש)

רגע לשיח:

* למה אדם צריך שורשים ע"פ אמנון שמוש?
* מה קורה לאדם ללא שורשים?

**לימוד – חלק ב' :  תלמוד בבלי תענית דף ה' ע"ב:**

**תַּלְמוּד בָּבְלִי**: הוא אחד משני ה[תלמודים](https://he.wikipedia.org/wiki/%D7%AA%D7%9C%D7%9E%D7%95%D7%93) המפרטים את הגותם ה[הלכתית](https://he.wikipedia.org/wiki/%D7%94%D7%9C%D7%9B%D7%94) וה[אגדית](https://he.wikipedia.org/wiki/%D7%90%D7%92%D7%93%D7%94_(%D7%99%D7%94%D7%93%D7%95%D7%AA)) המרכזית של חכמי [ישראל](https://he.wikipedia.org/wiki/%D7%99%D7%94%D7%95%D7%93%D7%99%D7%9D) בבבל

 ובארץ ישראל,על המשנה. נערך בשנת 400 לספירה בקירוב.

**רב נחמן** אמורא בבלי בדור השני והשלישי היה ידוע בבקיעותו בדיני ממונות. היה בקשר רציף עם המרכז היהודי בארץ

ישראל והיה שואל את חכמי ישראל כשהיו לו ספקות בענייני הלכה.

**נפגשו רב יצחק ורב נחמן ושוחחו בדברי תורה שעה ארוכה.**

**כשנפרדו, ביקש רב נחמן: "יברכני, רבי"!**

**השיב לו רבי יצחק: "אמשול לך משל, למה הדבר דומה?**

**לאדם שהיה הולך במדבר והיה רעב ועיף וצמא, ומצא אילן שפירותיו מתוקין, וצילו נאה, ואמת המים עוברת תחתיו.**

**אכל מפירותיו, ושתה ממימיו וישב בצילו.**

**וכשביקש לילך אמר: "אילן, אילן! במה אברכך?**

**אם אומר לך שיהו פירותיך מתוקין, הרי פירותיך מתוקין;**

**שיהא צילך נאה, הרי צילך נאה;**

**שתהא אמת המים עוברת תחתיך, הרי אמת המים עוברת תחתיך ...**

**אלא, יהי רצון, שכל נטיעות שנוטעין ממך יהיו כמותך".**

**אף אתה, במה אברכך?**

**אם בתורה, הרי** (יש לך) **תורה; אם בעושר,** (יש לך) **הרי עושר; אם בבנים,** (יש לך) **הרי בנים ... אלא יהי רצון, שיהיו צאצאי מעיך** (ילדיך) **כמותך".**

רגע לשיח:


* מי יכול לספר את הסיפור במילים שלו?
* למה לדעתכם היה חשוב לאדם לברך את העץ?
* שיהיו פרותיך כמותך- מה דעתכם על ברכה זו- אתם מסכימים איתה?
* **בלימוד הורים וילדים:**

מבקשים מההורה שיכתוב איזה ערך הוא קיבל מהוריו והוא רוצה להעביר לילדיו

ומהילדים לכתוב איזה ערך הם מקבלים מהוריהם.

כדאי לבדוק אם הם כתבו אותו דבר

(חשוב להסביר מהו בדיוק ערך ולתת דוגמאות)

**לימוד חלק ג' -** ערכים ודורות:

**דליה קווה** נולדה בתל-אביב בפברואר 1943. היא [ביולוגית](https://he.wikipedia.org/wiki/%D7%91%D7%99%D7%95%D7%9C%D7%95%D7%92%D7%99%D7%94) ו[משוררת](https://he.wikipedia.org/wiki/%D7%9E%D7%A9%D7%95%D7%A8%D7%A8) [ישראלית](https://he.wikipedia.org/wiki/%D7%99%D7%A9%D7%A8%D7%90%D7%9C%D7%99).

**כמו בבושקה רוסית,**

**בובה בתוך בובה**

**בתוך בובה,**

**מקופלות בי אמי**

**וסבתי**

**ואם אמה וסבתה**

**וכל הדורות,**

**שורת נשים שקטה**

**כמו שדרה של כח.**

 (דליה קווה)

רגע לשיח :

* לבנות: איזו תכונה עוברת אצלכם מסבתא לאמא ואליך ?
* לבנים: איזו תכונה עוברת אצלכם מסבא לאבא ואליך?

**אסיף:**

* שומעים את השיר של קובי עוז- "אלוהי" : <https://music.youtube.com/watch?v=6bBwysS1r88>
* קוראים ביחד את הקטע שמסביר את הרקע לכתיבת השיר.
* מחברים את הסיפור שלו לחשיבות שלנו גם להתחבר כמה שיותר לסיפורים של הורינו וסבא וסבתא לפני שיהיה מאוחר.

****

**קובי אוז** נולד ב- 1969 בשדרות למשפחה של יוצאי תוניסיה. הוא זמר־יוצר, פזמונאי, מלחין, מוזיקאי, סופר,

מחזאי, שדרן רדיו ומפיק מוזיקלי ישראלי.

קובי אוז מספר :

**"סבא שלי, רבי נסים מסיקה (רְבּי שְנַיישֵן) ז"ל, היה פייטן, מוהל ושוחט. הוא חלם לשמר את השירה היהודית-טוניסאית אך התקשה להשאיר חותם מוסיקלי בישראליות החילונית והמערבית. אחרי מותו מצאנו קלטות מסודרות עליהן שקד ימים רבים, בהן מוקלטים בקולו העתיק והיפה כל הפיוטים והתפילות אותם נהג לשיר בגולה ובבתי כנסת קטנים ברחבי הארץ. אוצר בלום זה נפתח לאט לאט בעת שאני מגלה את זהותי היהודית בלימוד ובשיר. אך לא הפיוטים לבדם היו צוואתו. סבא שלי היה דתי ספרדי מתון, אדם שומר מצוות שדאג לקרב ולא להרחיק, ומעל לכל התענג על כל מנהג וקיים אותו בתענוג משל היה אנין טעם במסעדת יוקרה. אהבת היהדות, אהבת הזולת הן צוואתו.   
ואני שגדלתי כחילוני "נאור" בבית הספר הכללי בשדרות, סירבתי לשיר איתו בעליה לתורה את הפטרת הבר מצווה שלי. הוא לא כעס ולא אמר מילה. ובכ"ז אני מצטער על כך כל כך. הוא נפטר כשנתיים לאחר מכן. רק לאחרונה מצאתי סליל שהוא הקליט לי כדי שאתכונן לעליה לתורה.  
כטיפש עשרה עיקש פספסתי הזדמנות לשיר איתו בחייו.  
והרי חלק מהתיקון שלי: עכשיו כשאני מתקרב לגיל ארבעים לקחתי אחד מפיוטיו המוקלטים ויצרתי שיר שהוא תפילה משותפת. והנה אנו שוב ביחד מתפללים בבית הכנסת הגדול הזה שנקרא ארץ ישראל**

(מתוך אתר youtube 2009)

רגע לשיח:

* איזה חוויה יש לקובי עוז משנת הבר מצווה שלו?
* כיצד הוא תיקן אותה?
* **סיכום ה”פ.ל.א “**
* ב**פתיח** בעזרת משחק דומינו שיתפנו במסורות ובזכרונות משפחתיים.
* ב**לימוד** קראנו את דבריו של אמנון שמוש על "שורשים וכנפיים" ולמדנו את המדרש "אילן אילן במה אברכך".
* וב**אסיף** נחשפנו לשורשים המשפחתיים של קוב אוז .

**אלוהי - מילים ולחן:**[**קובי אוז**](https://shironet.mako.co.il/artist?prfid=856&lang=1)

אתה אל אלוהי אתה אל אלוהי  
אתה אל קבץ נדחי ישראל אלוהי  
קבץ נדחינו מארבע כנפות הארץ  
ושלח משיחנו מלכנו דוד בן פרץ  
  
יש לי כל כך הרבה דברים לספר לך  
ואתה הרי הכל יודע  
יש לי הרבה בקשות לבקש ממך  
אבל אתה הרי חפץ בטובתי ממילא  
  
אני נותן לך חיוך קטן  
על כל דבר יפה שבו אני מבחין, מרשים או עדין.  
ואני קצת נבוך אנ'לא יודע איך לקרוא לך,  
אלוהים או אלוקים.  
  
יש לי המון תודות תודות תודות עומדות בתור מול דלתך  
אבל תודות יוצאות לי קיטש.  
יש לי מלא בקשות בקשות בקשות בקשות לבקש ממך  
למרות שאצלי בסך הכל בסדר.  
  
אלוהי אם אתה שומע תפילתי  
אולי אפשר למסור ד"ש לסבא שלי.  
תגיד לו שהמתינות הספרדית שבה הוא דגל  
התחלפה בקנאות, קיצוניות.  
אבל למרות הכל הסובלנות רוחשת מתחת לפני השטח,

תראה לאט לאט אנשים יוצאים מהמתח  
ורוצים בסך הכל להיות ביחד,  
בבית הכנסת הגדול הזה שנקרא ארץ ישראל  
פה כולם מוזמנים להביט אל השמיים  
להתפלל לגשמים לפחד מטילים.  
  
יש לי המון תודות תודות תודות עומדות בתור מול דלתך  
אבל תודות יוצאות לי קיטש.  
יש לי מלא בקשות בקשות בקשות בקשות לבקש ממך  
למרות שאצלי בסך הכל בסדר.  
  
אתה אל אלוהי אתה אל אלוהי  
אתה אל קבץ נדחי ישראל אלוהי  
קבץ נדחינו מארבע כנפות הארץ  
ושלח משיחנו מלכנו דוד בן פרץ  
אתה אל